Chris Patten

Christopher Francis Patten, Barnesin paroni Patten, (, s. 12. toukokuuta 1944) on brittiläinen poliitikko ja Hongkongin viimeinen kuvernööri. Sittemmin hän on toiminut Euroopan komissaarina ja Oxfordin yliopiston kanslerina. Hän edustaa konservatiivipuoluetta, jonka puoluehallituksen puheenjohtajana hän on toiminut.

Tausta ja yksityiselämä 
Patten syntyi vuonna 1944. Perhe asui Greenfordissa, jossa Patten kävi koulua. Perheessä ei juurikaan puhuttu politiikasta, ja sitä pidettiin suorastaan epäsopivana. Pattenin isä oli ammatiltaan jazz-rumpali. Patten opiskeli modernia historiaa Oxfordissa ja valmistui vuonna 1966. Tämän jälkeen hän työskenteli konservatiivipuolueen tutkimuslaitoksella, ja hänet nimitettiin sen johtajaksi vain 30-vuotiaana,, ja oli tutkimuslaitoksen siihen astisen historian nuorin johtaja.

Patten on naimisissa Lavender Thortonin kanssa vuodesta 1971. Parilla on kolme tytärtä. Uskonnolliselta vakaumukseltaan Patten on katolilainen.

Keväällä 2014 Patten joutui sydänleikkaukseen ja ilmoitti tämän jälkeen tarpeestaan vähentää työtaakkaansa.

Britannian politiikassa 
Patten oli mukana kirjoittamassa konservatiivipuolueen vaaliohjelmaa vuonna 1979 ja asettui ehdolle samana vuonna pidetyissä vaaleissa. Patten valittiin Britannian alahuoneeseen Bathin vaalipiiristä.

Vuonna 1985 Patten nousi ensimmäistä kertaa ministerin virkaan, kun hänestä tuli valtioministeri Britannian opetus- ja tiedeministeriössä. Vuotta myöhemmin hänet nimitettiin kansainvälisestä kehitystyöstä vastaavaksi ministeriksi. Privy Councilin jäseneksi Patten nimettiin vuonna 1989 ja seuraavana vuonna Lancasterin herttuakunnan kansleriksi. 

Margaret Thatcherin pääministerikaudella Patten arvosteli erityisesti tämän talouspolitiikkaa ja oli mukana vaatimassa pääministerin eroa vuonna 1991. Patten oli vuotta aikaisemmin noussut puolueensa puoluehallituksen puheenjohtajaksi. Hänen puolueensa voitti vuoden 1992 vaalit, mutta ei tullut itse valituksi Bathissa. Kyseisen kampanjan aikana Patten ja hänen perheensä saivat osakseen sekä sanallisia että fyysisiä uhkauksia.

Hongkongin kuvernöörinä 
Patten oli John Majorin hyvä ystävä, ja kun Patten menetti parlamenttipaikkansa ja Major oli noussut pääministeriksi, Pattenia alettiin harkita Hongkongin viimeiseksi kuvernööriksi, jonka tehtävänä oli organisoida kaupungin siirto Kiinalle. Patten aloitti virassa heinäkuussa 1992.

Kun Patten nimitettiin kuvernööriksi, hän aiheutti välittömästi närää Pekingissä ilmoitettuaan, että aikoo tehdä suuria demokraattisia uudistuksia Hongkongissa ennen alueen siirtoa Kiinalle. Tämän johdosta hän sai kiinalaisilta pilkkanimen ”Pulska Pang” (). Lisäksi Pattenia on sanottu ”viimeiseksi imperialistiksi” johtuen hänen roolistaan brittihallinnossa.

Hongkongin siirron yhteydessä Pattenin kerrotaan olleen herkistynyt. Patten itse kertoi tapahtuman olleen ”emotionaalisesti kuormittava”.

Kuvernöörikauden jälkeen 
Vuosina 1999–2004 Patten nimitettiin Euroopan unionin ulkosuhteista vastaavaksi komissaariksi Prodin komissioon. Tämän jälkeen hänet aateloitiin paroniksi vuonna 2005, ja hänestä tuli Britannian ylähuoneen jäsen.

Vuonna 2003 Patten valittiin Oxfordin yliopiston kansleriksi.

Hongkongista lähdettyään Patten on esittänyt huolensa erityishallintoalueen demokratian heikentymisen johdosta.

Poliittisia näkemyksiä 
Patten kuuluu konservatiivipuolueen reformiryhmään, minkä vuoksi hänellä on hyvät suhteet myös vasemmistolaisiin piireihin.

Patten on nimittänyt Xi Jinpingin harjoittamaa politiikkaa Hongkongissa ”roistomaiseksi” ja sanonut, että ”Huawei on epämiellyttävän Kiinan valtion agentti”. Vuonna 2017 Patten sanoi, että tukee Hongkongin nuoria, jotka taistelevat demokratian puolesta kaupungissa. Hän myös sanoi, että olisi halunnut tehdä enemmän Hongkongin demokratian hyväksi.

Kunnianosoituksia 

  Kunniaritarien ritarikunta (Iso-Britannia, 1998)
  Kunnialegioona (Ranska, 2016)
  Marianmaan ristin ritarikunta (Viro, 2005)
  Romanian tähden ritarikunta (Romania, 2004)

Galleria

Lähteet 

Vuonna 1944 syntyneet
Patten
Patten
Patten
Oxfordin yliopisto
Elävät henkilöt
Patten